Bambancin da ke Tsakanin Wayar Salula Nau’in SYMBIAN, ANDROID, da WINDOWs – Nazeer Mukhtar Danjagale's Blog
Posted on October 6, 2013 by Nazeer Danjagale (Abu-Muhammad)
Bambancin da ke Tsakanin Wayar Salula Nau’in SYMBIAN, ANDROID, da WINDOWs
Da farko dai wadannan sunaye da ka kawo duk sunayen babbar manhajar wayar salula ne, wato Mobile Phone Operating Systems, wadanda a wannan zamani ake ji dasu a matsayin manyan manhajojin da wayoyin salular zamani ke amfani da su wajen aiwatar da sadarwa ta kowace hanya. Babbar Manhajar Symbian (Symbian OS), ita ce babbar manhajar wayar salula da wayoyin salular kamfanin Nokia da Samsung da LG suka yi amfani da ita cikin wayoyinsu a shekarun baya. Asalin kamfanin da ya gina wannan babbar manhajar waya shi ne kamfanin Symbian Incorporated. Daga baya kamfanin Nokia ya sayi kamfanin baki daya, har zuwa shekarar 2010, sadda ya fitar da babbar wayarsa ta Nokia N8, inda a karshe ya daina amfani da wannan babbar manhaja, ya koma amfani da babbar manhajar Asha, da Windows Mobile Operating System na kamfanin Microsoft. Zuwa shekarar 2016 za a daina baiwa wayoyin salula masu amfani da babbar manhajar Symbian tagomashi, saboda an daina kera wayoyi masu amfani da ita.
Ita kuma babbar manhajar waya ta Windows Mobile na kamfanin Microsoft ne da ke kasar Amurka, wato babban kamfanin kera manhajar kwamfuta da yafi kowanne girma da kudi da tasiri a harkar sadarwar zamani a duniya kenan.
Wannan babbar manhaja a halin yanzu tana kan manyan wayoyin salula na kamfanin HTC, da Nokia. Kuma galibin wayoyin salula na kamfanin Nokia da ake ji dasu a duniyar yau irin su Lumia 1020, da Lumia 920, da Lumia 720, da Lumia 620, da Lumia 520 duk suna dauke ne da wannan babbar manhaja ta Windows Mobile.
A halin yanzu wannan kamfani na Microsoft ya saye bangaren kera wayoyin salular kamfanin Nokia baki daya.
Wannan ke nuna cewa nan gaba duk nau’ukan wayoyin salula masu dauke da sunan kamfanin Nokia za su rika zuwa ne da babbar manhajar Windows Mobile.
Bambancin da ke tsakanin wadannan manhajoji dai a fili yake, duk da cewa akwai abin da ya hada tsakaninsu. Abin da ya hada tsakaninsu shi ne, dukkansu manhajojin wayar salula ne masu dauke da siffofin da ke baiwa wayar salula dabi’un kwamfuta, wato Smartphone. Ire-iren wadannan dabi’u kuwa su ne; manhajar Imel dawwamammiya mai iya isar da sakonnin Imel ga mai waya nan take ba sai ya shiga manhajar ba.
Sai manhajar hadawa da tarawa da kuma tura bayanai masu inganci, irin su hanyoyin karanta jaridu, da shafukan abota irin su Facebook, da Google+, da Instagram da sauransu da nagartacciyar fasahar Bluetooth, da nagartattun hanyoyin aika sakonnin tes da hotuna da bidiyo, da kuma hanyoyin mu’amala da kwamfuta kai tsaye, musamman ta hanyar tsarin Mini USB Ports, sai uwa uba nagartacciyar hanyar sadarwa ta Intanet.
Abin da ya raba tsakaninsu kuma shi ne; kowanne daga cikinsu na da wasu masarrafai ko tsare-tsare wadanda suka kebanci kamfanin wayar da ya kera su. Misali, babbar manhajar waya ta Android da ke kan wayar salula na kamfanin Samsung, da wanda ke kan wayar salula na kamfanin LG, asalin tsarinsu daya ne. Amma kowannensu na da wasu masarrafai da tsare-tsare da suka bambanta shi da wayar da wani kamfani daban ya kera ba shi ba. Haka abin yake a bangaren Windows Mobile, da bangaren babbar manhajar Symbian, duk da cewa an daina amfani da ita a halin yanzu.
Duk inda ka ga Symbian a yau, to tsohuwar waya ce.
A bangaren babbar manhajar Android, akwai masarrafai nau’uka biyu. Akwai masarrafan babbar manhajar, kamar su rajistar lambobi (Contacts), da manhajar sakonnin tes (Messages), da tsarin kira (Phone), da cibiyar masarrafai na kyauta da na kudi (Google Play Store), da dai sauransu.
A daya bangaren kuma akwai masarrafan kamfanin da ya kera wayar. Idan Samsung ce wayar, za a samu cibiyar masarrafan kamfanin Samsung (Samsung Apps), da cibiyar hirar ga-ni-ga-ka (Chat On) da dai sauransu.
Haka abin yake a bangaren wayoyin salula kirar kamfanin LG, da HTC da dai sauransu, wadanda ke dauke da babbar manhajar Android.
Idan muka koma bangaren Windows Mobile kuma za mu samu kusan dukkan masarrafan da ke cikin wayar duk na kamfanin Microsoft ne.
Idan ka saba amfani da kwamfuta mai dauke da babbar manhajar Windows, za ka ga duk manhajojin da ka saba amfani da su a kwamfuta, duk suna nan a cikin wayar, sai dai nau’insu ne ya bambanta. Ma’ana wadanda ke wayar salula an kera su ne don a rika amfani dasu a kan wayar.
Sai kuma babbar cibiyar masarrafar kamfanin waya. Misali, idan Lumia ce, za ka samu babbar cibiyar masarrafan kamfanin Nokia (Nokia App Store).
Bayan wadannan manyan manhajojin wayar salula, akwai Asha na kamfanin Nokia, da iOS na kamfanin Apple, da BlackBerry OS da BlackBerry 10, duk na kamfanin Research In Motion da ke gab da durkushewa a halin yanzu.
Akwai kuma wadanda ake sa ran za su bayyana nan ba da jimawa ba. Daga ciki akwai Firefox OS na kamfanin Mozilla Foundation, da kuma Ubuntu Touch OS na kamfanin Canonical, wadanda suka samar da Ubuntu Operating System na kwamfuta, wanda kyauta ne a halin yanzu.
A baya akwai wadanda suka kwanta dama wajen sama da 50, saboda wucewar zamani.
Da fatan an gamsu.
(Nazeer Danjagale +2348030918468)
Previous PostPrevious LOVE! LOVE!! LOVE!!!
Next PostNext Microsoft ya fito da Windows 8.1
254,485 Visitors